ເດັກຍິງປາກິສຖານ ທີ່ຖືກຍິງ ຖືກສົ່ງໄປປິ່ນປົວ ທີ່ອັງກິດ (ສະໄລດ໌)
ບັນ​ດາ​ນາຍ​ແພດ ​ໄດ້​ແນະ​ນໍາ​ໃຫ້ຍ້າຍ ​ນາງ Malala Yousafzai ໄປປິ່ນປົວ​ຢູ່ ປະ​ເທດອັງກິດ ບ່ອນ​ທີ່ນາງ​ຈະ​ສາມາດໄດ້​ຮັບ​ ການ​ຮັກສາ​ເປັນ​ເວລາຍາວນານ.
ບັນດາເຈົ້າໜ້າທີ່ ປາກິສຖານ ກ່າວວ່າ ເດັກນັກຮຽນຍິງອາຍຸ 14 ປີ ຜູ້ທີ່ຖືກຍິງທີ່ຫົວແລະຄໍ ອາທິດແລ້ວນີ້ ໃນການໂຈມຕີ ຂອງພວກກໍ່ການຮ້າຍ ໄດ້ຖືກສົ່ງໄປປິ່ນປົວ ທີ່ປະເທດອັງກິດ ບັນດານາຍແພດປາກິສຖານ ໄດ້ແນະນໍາໃຫ້ຍ້າຍ ນາງ Malala Yousafzai ໄປປິ່ນປົວຢູ່ໂຮງພະຍາບານ ທີ່ປະເທດອັງກິດ ບ່ອນ ທີ່ ນາງຈະສາມາດໄດ້ຮັບການປິ່ນປົວຮັກສາເປັນເວລານານ ອັນ ເປັນສິ່ງທີ່ນາງຕ້ອງການ ເພື່ອໃຫ້ຫາຍດີຈາກຄວາມເຈັບປວດ ທາງດ້ານຮ່າງກາຍ ແລະຈິດໃຈ ຈາກການຖືກຍິງນັ້ນ ນາງ Yousafzai ໄດ້ຮັບການຮັບຮູ້ຈາກນາໆຊາດ ຍ້ອນໄດ້ພະຍາຍາມສົ່ງເສີມການສຶກສາແກ່ບັນດາເດັກນ້ອຍຜູ້ຍິງ ແລະບັນທຶກຄວາມໂຫດຮ້າຍຂອງພວກທາລິບານ ຢູ່ໃນເຂດໃກ້ໆກັບບ້ານຂອງນາງ ໃນ ເຂດຮ່ອມພູ Swat ທາງພາກຕາເວັນຕົກສຽງເໝືອຂອງປາກິສຖານ ນາງໄດ້ຖືກ ພວກຫົວຮຸນແຮງທາລິບານຍິງ ເມື່ອວັນທີ 9 ເດືອນຕຸລານີ້ ໃນວັນອາທິດວານນີ້ ຫລາຍພັນຄົນໄດ້ພາກັນໄປເຕົ້າໂຮມຢູ່ໃນນະຄອນ Karachi ຊຶ່ງເປັນເມືອງໃຫຍ່ສຸດຂອງ ປາກິສຖານ ເພື່ອສະແດງການສະໜັບສະໜູນແກ່ ນາງ Yousafzai ໃນວັນອາທິດເຊ່ນດຽວກັນ ປະທານາທິບໍດີ ອັຟການິສຖານ ທ່ານ Hamid Kazai ໄດ້ຮຽກຮ້ອງໃຫ້ບັນດານັກການເມືອງ ແລະຜູ້ນໍາທາງສາສະໜາຂອງ ປາກິສຖານ ແລະ ປະເທດເພື່ອນບ້ານ ອັຟການິສຖານ ຈັດຕັ້ງປະຕິບັດແຜນປະຕິບັດການຕໍ່ຕ້ານພວກກໍ່ການຮ້າຍ ແລະພວກຫົວຮຸນແຮງ ຮ່ວມກັນ ໃນວັນເສົາຜ່ານມາ ບັນດາເດັກນ້ອຍທົ່ວ ປາກິສຖານ ແລະ ອັຟການິສຖານ ໄດ້ພາກັນ ສວດມົນພາວະນາ ວິ້ງວອນໃຫ້ນາງ Yousafzai ຈົ່ງຫາຍດີໂດຍໄວ